**Uønsket oppførsel og reaksjoner/konsekvenser**

Oppførsel som ikke er i tråd med vårt reglement er uønsket. Vi har egne regler for mobbing, disse henger på salrom og kan også leses nedenfor. Vi har nulltoleranse for mobbing og baksnakking.

Eksempler på uønsket oppførsel er:

* mobbing/nedsnakking av andre ryttere, instruktører, mm.
* oppførsel som setter seg selv eller andre i fare
* overtredelser av ordens-/stallregler
* oppførsel som har en negativ påvirkning på hestevelferden

Slik oppførsel vil medføre reaksjoner/konsekvenser som har som mål å få slutt på uønsket oppførsel og å beskytte og skape trygge rammer for alle som ferdes på anlegget. Det er instruktørene/ansatte som står for håndhevingen.

Første reaksjon vil alltid være å ta en prat med den som viser uønsket oppførsel (+ ev. informere foresatt(e)), og vi tar sikte på at de fleste problemstillingene/forhold kan løses på denne måten.

Ved gjentatt uønsket oppførsel gir vi varsel om mulig utestenging/bortvisning. I særskilte tilfeller (for eksempel mistanke om mishandling) varsles relevante myndigheter. Foreldre vil få beskjed om å hente barnet hvis den uønskede oppførselen ikke tar slutt.

Utestenging/bortvisning varsles til foresatte og vil bli gitt skriftlig til den det måtte gjelde. Bortvisning medfører ikke krav på erstatning for ev. tilbud som vedkommende ikke kan benytte seg av grunnet bortvisningen (for eksempel ridetimer). Ved alvorlige hendelser som hærverk eller direkte fare for liv og helse kan utestenging/bortvisning skje med umiddelbar virking uten forutgående skriftlige varsel.

***Vi ber alle som legger merke til uønsket oppførsel eller kritikkverdige forhold om å varsle èn av de ansatte.***

**Retningslinjer for hvordan ta tak i en mobbesituasjon:**

-         Ta tak i situasjonen straks du blir oppmerksom på den

-         Snakk med den som blir mobbet for å skaffe informasjon og gi støtte

-         Snakk med foreldrene til den som blir mobbet

-         Snakk med den som mobber. Om det er flere i lag som mobber. Snakk med en av gangen. Mobbesituasjonen må bli fulgt opp til den stopper helt

- Varsle foreldre/foresatte til den som mobber. Slik oppførsel er ikke greit, det kan bli aktuelt at foreldre henter barnet.

**Regler:**

* Enhver som legger merke til eller ser mobbing/baksnakking plikter å si ifra til en voksen/ansatt på anlegget. Vi har taushetsplikt og kommer ikke til å fortelle hvem som har delt det med oss.
* Du er delaktig i mobbing hvis du er vitne til den uten å stoppe det eller si ifra.
* Det skal aldri, på noen måte snakkes stygt om senterets hester, fasiliteter, ansatte, besøkende eller leirdeltakere.
* Hvis du har et problem, ta det opp med èn av de voksne.
* Vi skal være hyggelige mot hverandre, vi hilser og sier «hei» til ALLE som kommer hit.
* Det skal ikke brukes kallenavn eller lignende.
* Alle skal inkluderes, utestenging ol skal ikke forekomme.